32011R0648
L 176/18
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 648/2011
od 4. srpnja 2011.
o izmjeni Uredbe (EZ) br. 1266/2007 u pogledu razdoblja primjene prijelaznih mjera u vezi s uvjetima za izuzeće određenih životinja od zabrane izlaza predviđene u Direktivi Vijeća 2000/75/EZ
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2000/75/EZ od 20. studenoga 2000. o utvrđivanju posebnih odredaba za kontrolu i iskorjenjivanje bolesti plavog jezika (1), a posebno njezin članak 9. stavak 1. točku (c)., članke 11. i 12. i treći stavak članka 19.,
budući da:
(1)
Uredbom Komisije (EZ) br. 1266/2007 od 26. listopada 2007. o provedbi pravila za Direktivu Vijeća 2000/75/EZ s obzirom na kontrolu, praćenje, nadziranje i ograničenje premještanja određenih životinja prijemljivih vrsta u odnosu na bolest plavog jezika (2) utvrđuju se pravila za kontrolu, praćenje, ograničenje premještanja životinja u zone pod ograničenjem i iz zona pod ograničenjem u vezi s bolesti plavog jezika.
(2)
Člankom 8. Uredbe (EZ) br. 1266/2007 utvrđuju se uvjeti za izuzimanje od zabrane izlaza predviđene u Direktivi 2000/75/EZ. Člankom 8. stavkom 1. te Uredbe predviđa se da kretanja životinja, njihovog sjemena, jajnih stanica i zametaka iz gospodarstva ili centra za prikupljanje ili za pohranjivanje sjemena koji se nalaze u zoni pod ograničenjima u drugo gospodarstvo ili centar za prikupljanje ili pohranjivanje sjemena treba izuzeti od zabrane izlaza ako su ispunjeni uvjeti iz Priloga III. toj Uredbi ili bilo koja druga odgovarajuća jamstva u pogledu zdravlja životinja temeljena na pozitivnom rezultatu analize rizika za mjere protiv širenja virusa bolesti plavog jezika i zaštite protiv napada vektora, koje zahtijeva nadležno tijelo mjesta podrijetla i koje je odobrilo nadležno tijelo mjesta odredišta, prije početka kretanja takvih životinja.
(3)
Člankom 9.a stavkom 1. Uredbe (EZ) br. 1266/2007 predviđa se da, kao prijelazna mjera i odstupajući od uvjeta navedenih u Prilogu III. toj Uredbi, države članice odredišta mogu zahtijevati da se na kretanje određenih životinja koje su obuhvaćene izuzećem predviđenim u njezinom članku 8. stavku 1., primijene dodatni uvjeti na temelju ocjene rizika, uzimajući u obzir epidemiološke uvjete u kojima se životinje unose. Tim se dodatnim uvjetima određuje da životinje moraju biti stare manje od 90 dana, da su od okota morale biti držane unutar ograničenog prostora zaštićenog od vektora i da su morale biti podvrgnute određenim testovima iz Priloga III. toj Uredbi.
(4)
Uredbom (EZ) br. 1266/2007, kako je izmijenjena Uredbom (EU) br. 1142/2010 (3), produljeno je razdoblje primjene prijelaznih mjera predviđenih u članku 9.a Uredbe (EZ) br. 1266/2007 za dodatnih 6 mjeseci, do 30. lipnja 2011. U vrijeme kada je donesena Uredba (EU) br. 1142/2010, očekivalo se da će se u Prilogu III. Uredbi (EZ) br. 1266/2007 utvrditi nova pravila u pogledu kriterija za objekte zaštićena od vektora i da stoga te prijelazne mjere više neće biti potrebne. Međutim, ove planirane izmjene Priloga III. toj Uredbi još nisu donesene.
(5)
U skladu s navedenim, potrebno je produljiti razdoblje primjene prijelaznih mjera predviđenih u članku 9.a stavku 1. Uredbe (EZ) br. 1266/2007 za još jednu godinu, dok se ne donesu izmjene Priloga III. Uredbi (EZ) br. 1266/2007 o objektima zaštićenim od vektora.
(6)
Uredbu (EZ) br. 1266/2007 trebalo bi stoga na odgovarajući način izmijeniti.
(7)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U uvodnoj rečenici članka 9.a stavka 1. Uredbe (EZ) br. 1266/2007. datum „30. lipnja 2011.” zamjenjuje se datumom „30. lipnja 2012.”
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. srpnja 2011.